b'\n_START_ARTICLE_\nEmil Kraepelin\n_START_SECTION_\nElulugu\n_START_PARAGRAPH_\nEmil Kraepelin (t\xc3\xa4isnimega Emil Wilhelm Magnus Georg Kraepelin) s\xc3\xbcndis 15. veebruaril 1856 Neustrelitzis Mecklenburg-Strelitzi (Saksamaa) l\xc3\xa4hedal muusikute peres._NEWLINE_Oli abielus Ina Schwabega, peres oli neli t\xc3\xbctart ja kaks poega. Emili isa Karl Wilheim oli endine ooperilaulja ja muusika\xc3\xb5petaja. Bioloogiat \xc3\xb5petas Emilile ta vend Karl, kes oli temast k\xc3\xbcmme aastat vanem ning sai hiljem Hamburgi zooloogiamuuseumi direktoriks. Kraepelinil oli kaheksa last: kaks poega ja kuus t\xc3\xbctart._NEWLINE_Tegi esimeste seas teadust\xc3\xb6id sellistes valdkondades nagu neurops\xc3\xbchhiaatria, neurops\xc3\xbchholoogia ja ps\xc3\xbchhofarmakoloogia. Ameerika ps\xc3\xbchhiaatrite liidu v\xc3\xa4lja t\xc3\xb6\xc3\xb6tatud DSM (t\xc3\xa4nap\xc3\xa4evane ps\xc3\xbc\xc3\xbchikah\xc3\xa4irete klassifikatsioon) ning Maailma Terviseorganisatsiooni poolt v\xc3\xa4lja t\xc3\xb6\xc3\xb6tatud ICD p\xc3\xb5hinevad Kraepelini kirjeldatud s\xc3\xbcsteemil. Kraepelin uskus, et ps\xc3\xbc\xc3\xbchikah\xc3\xa4ired p\xc3\xb5hinevad bioloogilisel ja geneetilisel talitlush\xc3\xa4irel.\n_START_SECTION_\nAlzheimeri t\xc3\xb5ve avastamine\n_START_PARAGRAPH_\nOlles Alios Alzheimeri kolleeg, oli Kraepelin Alzheimeri t\xc3\xb5ve kaasavastaja, ning Kraepelini laboratoorium avastas just haiguse ps\xc3\xbchholoogilise baasi.\n_START_SECTION_\nT\xc3\xb6\xc3\xb6 Tartu \xc3\x9clikoolis\n_START_PARAGRAPH_\nH. Emminghausi soovitusel ja mitme tuntud Saksamaa spetsialisti toetusel valiti Tartu \xc3\xbclikooli n\xc3\xa4rvi- ja vaimuhaiguste kliiniku uueks juhatajaks ja professoriks Emil Kraepelin. Kraepelin saabus Tartusse 1886. aastal, olles 30-aastane. T\xc3\xb6\xc3\xb6 Tartu \xc3\xbclikoolis v\xc3\xa4ltas viis aastat (23. augustist 1886 kuni 21. m\xc3\xa4rtsini 1891). V\xc3\xa4rskelt valitud professorina esitas ta 6. septembril 1886 oma inauguratsiooniloengus \xc3\xbclikooli aulas ps\xc3\xbc\xc3\xbchikah\xc3\xa4irete ravi ja uurimise uuemaid seisukohti. Muuhulgas r\xc3\xb5hutas Kraepelin ka eksperimentaalps\xc3\xbchholoogia kasutamist kliinilises ps\xc3\xbchhiaatrias, seda pidas Kraepelin teadusliku ps\xc3\xbchhiaatria \xc3\xbcheks p\xc3\xb5hiliseks edasiviivaks j\xc3\xb5uks. _NEWLINE_Kraepelini professuuri alguses 1886. aastal alustati Tartus ka uue anatoomikumi ehitamist. Sinna rajas Kraepelin oma eksperimentaalps\xc3\xbchholoogia laboratooriumi, mida v\xc3\xb5ib ka lugeda teadusliku ps\xc3\xbchholoogia alguseks Eestis. Lisaks loengutele ja teadust\xc3\xb6\xc3\xb6le Tartu \xc3\x9clikoolis oli Kraepelin ka \xc3\xbclikooli 80 voodikohaga ps\xc3\xbchhiaatriakliiniku juhataja. Haiglas hakkas Kraepelin uurima ja \xc3\xbcksikasjalikult registreerima patsientide kliinilist ajalugu. Kraepelin \xc3\xb5ppis \xc3\xa4ra eesti keele, kuid ikkagi hindas ta oma keeleoskust v\xc3\xa4heseks ning pidas seda takistuseks suhtlemisel patsientidega._NEWLINE_Ps\xc3\xbchhiaatriakliinikus t\xc3\xb6\xc3\xb6tades rakendas Kraepelin haigete uurimisel ja ravis eksperimentaalps\xc3\xbchholoogilisi meetodeid. Kraepelini meetodid olid Tartu ps\xc3\xbchhiaatria haiglale m\xc3\xb5jusad, sest koos uute meetodite kasutuselev\xc3\xb5tuga kasvas ka haigla patsientide arv 118 patsiendilt (1886) 189 patsiendini (1890)._NEWLINE_T\xc3\xa4nu temale said ps\xc3\xbchholoogiast huvitatud \xc3\xbcli\xc3\xb5pilased tutvuda eksperimentaalps\xc3\xbchholoogia meetodite ja saavutustega, mida Kraepelin oli ise \xc3\xb5ppinud Leipzigis Wundti juhendamisel._NEWLINE_1887. aastal hakkas ta Tartu \xc3\x9clikoolis tegema eksperimentaalps\xc3\xbchholoogia katseid, uurides taju, v\xc3\xa4simust, und, s\xc3\xb5naassotsiatsioone ja farmakonide m\xc3\xb5ju ps\xc3\xbc\xc3\xbchikale. Kasutas assotsiatsioonikatseid ps\xc3\xbc\xc3\xbchiliselt haigete uurimisel ning leidis, et haigete vastuseid iseloomustas s\xc3\xb5navara piiratus, vastuste stereot\xc3\xbc\xc3\xbcpsus ja m\xc3\xb5ttetus. Katsed leidsid aset v\xc3\xa4rskelt avatud uue anatoomikumi eksperimentaalps\xc3\xbchholoogia laboris._NEWLINE_Kraepelini assistent H. Dehio tegi ka esimese uurimist\xc3\xb6\xc3\xb6 vaimuhaiguste esinemise sagedustest Eestimaa ja Liivimaa kubermangus. Nimetatud uurimusest ilmnes, et Liivimaa ja Eestimaa kubermangudes on vastavalt iga 241 ja 230 elaniku kohta \xc3\xbcks raskekujuline haige._NEWLINE_P\xc3\xa4rast Tartu \xc3\x9clikoolist lahkumist 1891 t\xc3\xb6\xc3\xb6tas Kraepelin edasi Heidelbergis, j\xc3\xa4tkates t\xc3\xb6\xc3\xb6d kliinilises ja farmakoloogilises vallas. Aastal 1903 sai Kraepelinist M\xc3\xbcncheni \xc3\xbclikooli kliinilise ps\xc3\xbchhiaatria professor.\n_START_SECTION_\nM\xc3\xb5ju ja t\xc3\xa4htsus ajaloos\n_START_PARAGRAPH_\nKraepelini suur panus skisofreenia ja maniakaalse depressiooni klassifitseerimisse pole mitteerialaselt kuigi h\xc3\xa4sti teada. Samuti ei omanud tema t\xc3\xb6\xc3\xb6 nii suurt kirjanduslikku v\xc3\xa4\xc3\xa4rtust ega ka pragmaatilist j\xc3\xb5udu nagu Freudil. Seet\xc3\xb5ttu loetakse ja loeti Kraepelini tekste v\xc3\xa4ljaspool akadeemilisi ringkondi suhteliselt v\xc3\xa4he. Ka 20. sajandi jooksul j\xc3\xa4i Kraepelini panus Freudi etioloogiliste teooriate t\xc3\xb5ttu varju. Sellest hoolimata domineerivad mitmed Kraepelini vaadete edasiarendused n\xc3\xbc\xc3\xbcd ps\xc3\xbchhiaatriauuringutes ja akadeemilises ps\xc3\xbchhiaatrias. Tema fundamentaalsed teooriad ps\xc3\xbchhiaatriliste diagnooside tarvis on n\xc3\xbc\xc3\xbcd ps\xc3\xbchhiaatrias p\xc3\xb5hiliste diagnostikas\xc3\xbcsteemide aluseks. Nendeks on Ameerika ps\xc3\xbchhiaatrite liidu poolt v\xc3\xa4lja t\xc3\xb6\xc3\xb6tatud DSM- ja Maailma Terviseorganisatsiooni ICD-s\xc3\xbcsteem. Sellele lisaks oli Kraepelin esimene, kes demonstreeris, et sarnaselt somaatiliste haigustega on ka vaimsetel haigustel oma kindel kulg._NEWLINE_Kraepelini on kirjeldatud kui "teaduslikku m\xc3\xa4ned\xc5\xbeeri". Seda p\xc3\xb5hjusel, et ta t\xc3\xb6\xc3\xb6tas v\xc3\xa4lja suureplaanilise, kliiniliselt orienteeritud epidemioloogilise uurimisprogrammi. Selle programmi v\xc3\xa4ltel kogus ta kliinilist informatsiooni paljudest allikatest ja v\xc3\xb5rgustikest. Kraepelin oli k\xc3\xb5rgete kliiniliste standardite poolt info kogumises, kasutades eksperdianal\xc3\xbc\xc3\xbcsi individuaalsete juhtumite kaupa. Sellest hoolimata kasutas ta ka vaatlustulemusi ametnikelt, kes polnud ps\xc3\xbchhiaatrias treenitud._NEWLINE_Kraepelini kirjutatud \xc3\xb5pikud ei sisalda detailseid juhtumikirjeldusi, vaid pigem mosaiigina kokku pandud kirjeldusi patsientide t\xc3\xbc\xc3\xbcpilise k\xc3\xa4itumise ja \xc3\xbctluste kohta._NEWLINE_Kraepelin t\xc3\xb5i esmakordselt ps\xc3\xbchhiaatriasse s\xc3\xbcmptomite, s\xc3\xbcndroomide ja haiguste diferentseerimise haigusn\xc3\xa4htude avaldumise erinevate tasanditena. Ta s\xc3\xbcstematiseeris ps\xc3\xbchhopatoloogilised s\xc3\xbcndroomid, tuginedes \xc3\xbcldpatoloogia p\xc3\xb5him\xc3\xb5tetele. Oluline uuendus oli tema originaalne k\xc3\xa4sitlus ps\xc3\xbchhooside s\xc3\xbcstemaatikast.'